ÚRAD VLÁDY SLOVENSKEJ REPUBLIKY
               sekcia vládnej legislatívy

								  Na rokovanie vlády SR
								  Dňa 26. septembra  2007								  K materiálu č. 17069/2007
						 		  K bodu č. 13  

      S T A N O V I S K O

k návrhu legislatívneho zámeru zriadenia služby Mýtnej polície v štruktúrach Železničnej polície – k novému zneniu 

	I

 Návrh legislatívneho zámeru zriadenia služby Mýtnej polície v štruktúrach Železničnej polície predkladá na rokovanie vlády Slovenskej republiky ako iniciatívny materiál minister dopravy, pôšt a telekomunikácií Slovenskej republiky Ľubomír Vážny.

	II
      
Vypracovanie návrhu legislatívneho zámeru vychádza z Programového vyhlásenia vlády SR z roku 2006. Cieľom predloženého návrhu legislatívneho zámeru je navrhnúť právnu úpravu postavenia Mýtnej polície ako osobitnej služby Železničnej polície. Návrh legislatívneho zámeru pozostáva z analýzy platnej právnej úpravy, z časti o organizácii, pôsobnosti a riadení služby Mýtnej polície, z časti o povinnostiach a oprávneniach policajta služby Mýtnej polície, z analýzy nevyhnutných súvisiacich legislatívnych zmien a zo záveru.

Odhad vplyvov súvisiacich so schválením legislatívneho zámeru je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
	
          Návrh legislatívneho zámeru bol predmetom medzirezortného pripomienkového konania a na rokovanie vlády SR sa predkladá bez rozporov.	

                                                         III

Legislatívna rada vlády SR prerokovala návrh legislatívneho zámeru dňa 18. septembra 2007 a odporučila ho predložiť na rokovanie vlády SR v novom znení, v ktorom budú zapracované jej pripomienky. 

IV

Sekcia vládnej legislatívy Úradu vlády Slovenskej republiky konštatuje, že v novom znení návrhu legislatívneho zámeru zriadenia služby Mýtnej polície v štruktúrach Železničnej polície sú všetky pripomienky legislatívnej rady zapracované (18 pripomienok).

	Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh legislatívneho zámeru v predloženom znení schváliť.

Bratislava 21. septembra 2007